બનાસકાંઠામાં જ્યાં ક્યારેય પાણી ભરાતું ન હતું એવા વિસ્તારમાં જળપ્રલયે તારાજી સર્જી . આવામાં પોતાના પાકા ઘરોમાં રહેતા પરિવારો તો જીવ બચાવવા ઘરના ધાબા પર ચડી ગયા. શક્ય એટલું બચાવવા સૌએ કોશિશ પણ કરી. પરંતુ, જેના માથે પાકું છાપરું જ નથી એનું શુ? રોડની બાજુની જગ્યામાં કે ગામથી નીચાણવાળા ભાગમાં રહેતાં પરિવારોના છાપરાંમાં તો પાણી એવું ધસમસતું આવ્યું કે કશુ બચાવવાનો સમય જ ના રહ્યો. જીવ લઈને ઉંચાણવાળા ભાગમાં સૌ નાઠા.. પ્લાસ્ટીકના મીણીયાનો એક ટુકડો હાથમાં આવ્યો એને માથે ઢાંકી બે દિવસ અને રાત બેસી રહ્યા.. ચારેબાજુ દરિયો. કોણ એમની પાસે આવે અને એમના હાલ પૂછે. વળી પવન પણ ખુબ ફૂંકાય એટલે જેઓના છાપરાં ઉંચાણવાળા વિસ્તારમાં હતા ત્યાં પવન છાપરાને ઉડાળીને લઇ ગયો. કેવી કરુણ હાલમાં આ પરિવારોએ એક અઠવાડિયું વિતાવ્યું. પાણીના પુર ઓસર્ય એટલે ખાવાનાની માથાકૂટ. ટ્રેક્ટર જેવા ભારે વાહનો પ્રવાહે ઉથલાવી દીધા ક્યાંક ડૂબેલા ટ્રેક્ટરનાં પૈડા એ ડૂબી ગયાની એંધાણી આપતાં હતા. આવી તરાજીમાંથી આ પરિવારોને બેઠા કરવાનું તો કરવાનું જ છે પણ પ્રથમ એમને અનાજ અને અન્ય જરૂરી ચીજો આપવાનું જરૂરી હતું.